DEĊIŻJONI TAL-KUMMISSJONI
tat-8 ta' April 2009
li tiffissa data ta’ skadenza ġdida għall-preżentazzjoni tad-dokumentazzjoni għal ċerti sustanzi li għandhom jiġu eżaminati skont il-programm ta’ ħidma ta’ għaxar snin imsemmi fl-Artikolu 16(2) tad-Direttiva 98/8/KE tal-Parlament Ewropew u l-Kunsill
(notifikata taħt id-dokument numru C(2009) 2564)
(Test b’relevanza għaż-ŻEE)
(2009/321/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 98/8/KE tal-Parlament Ewropew u tal-Kunsill tas-16 ta’ Frar 1998 dwar it-tqegħid fis-suq tal-prodotti bijoċidali (1), u b’mod partikolari t-tieni subparagrafu tal-Artikolu 16(2) tagħha,
Billi:
(1)
Ir-Regolament tal-Kummissjoni (KE) Nru 1451/2007 tal-4 ta’ Diċembru 2007 dwar it-tieni fażi tal-programm ta’ ħidma ta’ għaxar snin imsemmi fl-Artikolu 16(2) tad-Direttiva 98/8/KE tal-Parlament Ewropew u tal-Kunsill dwar it-tqegħid fis-suq tal-prodotti bijoċidali (2) jistabbilixxi lista ta’ sustanzi attivi li għandhom jiġu vvalutati, bil-għan li possibbilment ikunu inklużi fl-Anness I, IA jew IB għad-Direttiva 98/8/KE.
(2)
Għal għadd ta’ taħlitiet ta’ tipi ta’ sustanzi/prodotti inklużi f’dik il-lista, jew irtiraw il-parteċipanti kollha jew ma waslet l-ebda dokumentazzjoni fi żmien l-iskadenza speċifikata fl-Artikolu 9(2)(c) tar-Regolament (KE) Nru 1451/2007 mill-Istat Membru maħtur bħala r-Rapporteur għall-evalwazzjoni.
(3)
Konsegwentement, u skont l-Artikolu 11(2) tar-Regolament (KE) Nru 1451/2007, il-Kummissjoni għarrfet lill-Istati Membri dwar dan. Dak it-tagħrif kien ukoll ippubblikat b’mezzi elettroniċi fit-18 ta’ Jannar 2008.
(4)
Fi żmien tliet xhur mill-pubblikazzjoni elettronika ta’ dak it-tagħrif, intwera interess li jittieħed ir-rwol ta’ parteċipant għal uħud mis-sustanzi u t-tipi ta’ prodotti kkonċernati, skont l-Artikolu 12(1) tar-Regolament (KE) Nru 1451/2007.
(5)
Għalhekk għandha tiġi ffissata skadenza ġdida għall-preżentazzjoni tad-dokumentazzjoni għal dawn is-sustanzi u t-tipi ta’ prodotti skont it-tieni subparagrafu tal-Artikolu 12(3) ta’ dak ir-Regolament.
(6)
Il-miżuri stipulati f’din id-Deċiżjoni huma f’konformità mal-opinjoni tal-Kumitat Permanenti dwar il-Prodotti Bijoċidali,
ADOTTAT DIN ID-DEĊIŻJONI:
Artikolu 1
Għas-sustanzi u t-tipi ta’ prodotti mniżżlin fl-Anness, l-iskadenza l-ġdida għall-preżentazzjoni tad-dokumentazzjoni għandha tkun il-31 ta’ Mejju 2010.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, 8 ta’ April 2009.